Luminiscencia

Luminiscencia je fyzikálny jav, pri ktorom teleso (látka) vyžaruje väčšie množstvo svetla, než by vyžarovalo absolútne čierne teleso rovnakej teploty. Je spôsobená prechodmi vybudených elektrónov do základného stavu po excitácii. Látka, schopná luminiscencie sa nazýva luminofor.

Luminiscencia môže byť prebiehajúca chemická reakcia, kde excitácia ide na úkor energie uvoľňovanej reakciou. Tento prípad sa zohľadňuje aj v názve - označuje sa ako chemiluminiscencia. Pri takýchto reakciách vzniká medziprodukt v tzv. vzbudenom stave a prebytočná energia sa vyžaruje v podobe fotónov.

Zvláštnym prípadom chemiluminiscencie je bioluminiscencia. Je to emitovanie chladného slabozeleného alebo slabočerveného v dôsledku chemických reakcií prebiehajúcich v tkanivách živých organizmov. Takéto svetlo dokážu emitovať niektoré druhy hmyzu, rýb, červov, húb a mikroorganizmov, napríklad hnilobných baktérií. Najznámejší je prípad svetielkovania svätojánskej mušky, ktorá svieti v dôsledku oxidácie organickej látky luciferínu; tú zabezpečuje enzým s názvom luciferáza.

Druhy luminiscencie

Podľa doby dosvitu 
 fluorescencia - luminiscencia, zanikajúca prakticky okamžite (do 10-8 s) s odstránením zdroja excitácie
 fosforescencia - luminiscencia s dlhším dosvitom (10-8 s až rádovo hodiny alebo dni)

Podľa spôsobu excitácie 
 elektroluminiscencia - luminiscencia pri excitácii vplyvom elektrického poľa alebo prechodom elektrického prúdu
 chemiluminiscencia - luminiscencia pri excitácii energiou chemickej reakcie
 bioluminiscencia - chemiluminiscencia v tkanivách živých organizmov
 fotoluminiscencia - luminiscencia pri excitácii fotónmi (elektromagnetickým žiarením)
 katódoluminiscencia - luminiscencia pri excitácii prúdom rýchlych elektrónov
 mechanoluminiscencia - luminiscencia pri excitácii mechanickou energiou
 piezoluminiscencia - luminiscencia pri zmene tlaku na povrch niektorých látok
 sonoluminiscencia - emisia krátkych zábleskov svetla z bublín implodujúcich v kvapaline pri excitácii zvukom
 triboluminiscencia - luminiscencia pri trení, deformovaní, drvení a lámaní niektorých druhov kryštálov
 rádioluminiscencia - luminiscencia pri excitácii ionizujúcim žiarením
 termoluminiscencia - luminiscencia pri zahrievaní látky (predtým nejakým spôsobom excitovanej, samotné teplo excitáciu nespôsobuje)

Pozri aj 
 Luminofor
 Luciferáza
 Luciferín
 Spontánna emisia

Iné projekty

Externé odkazy 

 Populárno-vedecký prierezový článok o luminiscencii - paralaxa.cz (česky)

 
Fyzikálne javy
Kvantová fyzika